<classify> MJAMZITO na mwanawe mwenye umri wa mika sita, wamekufa maji baada ya kusombwa na mafuriko, walipokuwa wakijaribu kuvuka Mto Kalambo wilaya ya Kalambo mkoani Rukwa.Mto huo ulikuwa umefurika kufuatia mvua kubwa za masika, zinazoendelea kunyesha mkoani Rukwa . Mwingine ni mwanafunzi aliyekuwa akisoma darasa la nne mwenye umri wa miaka 12, ambaye alisombwa na mafuriko ya maji alipokuwa akirejea nyumbani akitokea shuleni wilayani Nkasi .Aidha mvua hizo zimesababisha zimesomba madaraja manne katika barabara inayounganisha Kijiji cha Kasansa na Kilyamatundu katika Bonde la Ziwa Rukwa Halmashauri ya Sumbawanga. Kufuatia kuharibika kwa madaraja hayo, mawasiliano kwa njia ya barabara yamekatika kati ya mikoa ya Rukwa, Songwe na Katavi.Pia, madaraja yamesombwa na mvua katika barabara inayounganisha vijiji vya Muze, Kifinga, Lwanji na Msia vilivyopo Bonde la Ziwa Rukwa. Imeelezwa kuwa maafa hayo, yamesababisha taharuki kubwa kwa wakazi wanaoishi katika Bonde la Ziwa Rukwa katika Halmashauri ya Wilaya ya Sumbawanga, lenye vijiji 13 ambao wengi wao ni wakulima wa mpunga wanaosafirisha mazao yao katika mikoa ya jirani.Hayo yamelezwa na Mkuu wa Mkoa wa Rukwa, Joachim Wangabo alipotembelea maeneo yaliyokumbwa na maafa hayo. Aliwatahadharisha wakazi wa maeneo hayo, kuacha tabia ya kulazimisha kupita katika njia ya maji wanapoona mvua ni kubwa, bali wasubiri hadi yapungue ndipo waendelee na shughuli zao.Meneja wa Tanroads Mkoa wa Rukwa, Masuka Mkina alisema wameshaomba fedha za matengenezo ya dharura kutoka makao makuu. Aliwataka wananchi kuacha kufanya shughuli za kibinaadamu katika kingo za mito ili kuokoa miundombinu hiyo kuharibiwa na mafuriko ya maji .Mkazi wa Kijiji cha Kilyamatundu, Erasmus Muhagama alisema, mimi naiomba serikali iharakishe hii kazi ya ukarabati wa miundombinu ya barabara, maana mawasiliano ndio yameshakatika.Barabara inayounganisha vijiji vya Kasansa na Kilyamatundu yenye urefu wa kilomita 178, iliyopo kwenye Bonde la Ziwa Rukwa lenye kata 13 katika Halmashauri ya Wilaya ya Sumbawanga, ni kiungo muhimu kati ya mkoa wa Rukwa na mikoa ya Songwe na Katavi.  <topic>: kitaifa 